CELEX: 
Language: sk
Date: 2021-06-28 00:00:00
Title: DELEGOVANÉ NARIADENIE KOMISIE (EÚ) …/… ktorým sa predlžuje referenčné obdobie nariadenia Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Od začiatku roka 2020 mala pandémia COVID-19 veľký vplyv na železničnú dopravu v Únii. Osobná a nákladná železničná doprava klesla v dôsledku obmedzení mobility a následného zníženia dopytu po doprave. Počas prvého obdobia pandémie na jar 2020 prevádzkovatelia železničnej dopravy zastavili prevádzku väčšiny medzinárodných osobných vlakov. Počet cestujúcich vo vnútroštátnej železničnej doprave klesol počas prvej vlny pandémie v porovnaní s predchádzajúcim rokom až o 90 %. Niekoľko prevádzkovateľov, najmä nových dopravcov, muselo ukončiť prevádzku, zatiaľ čo prevádzkovatelia nákladnej železničnej dopravy hlásili dramatický pokles prepravených objemov, keďže mnohé odvetvia v dôsledku pandémie spomalili alebo dokonca zastavili svoju výrobu. Počas celého leta 2020 dosahoval dopyt po doprave a jej objem nízke úrovne tak v osobnej, ako aj nákladnej doprave. 
            
            
               Druhá vlna pandémie v jeseni 2020 prinútila mnohé krajiny prijať ďalšie reštriktívne opatrenia v súvislosti s mobilitou občanov. Niektoré z týchto opatrení sa uplatňovali do začiatku roka 2021. Zatiaľ čo niektoré objemy dopravy vykazovali v období od januára 2021 do marca 2021 pozitívny trend, niektoré iné zostali na nízkej úrovni. Okrem toho, aj keď sa počet vlakových kilometrov vrátil takmer na úrovne pred pandémiou, počet cestujúcich a množstvo prepraveného tovaru (tovar v oveľa menšej miere) ešte nedosiahli úrovne z roku 2019. Vplyv pandémie na odvetvie dopravy je preto naďalej značný.
            
            
               EÚ prijala 7. októbra 2020 nariadenie Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19. Podľa článku 2 nariadenia (EÚ) 2020/1429 môžu členské štáty povoliť manažérom infraštruktúry zníženie, vzdanie sa alebo odloženie platby poplatkov za minimálny prístupový balík a za prístup k infraštruktúre spájajúcej servisné zariadenia, ak je to vhodné podľa trhových segmentov identifikovaných v ich podmienkach používania siete. Tieto podporné opatrenia by sa mali prijať transparentne, objektívne a nediskriminačne a mali by sa vzťahovať na platby poplatkov, ktoré boli alebo budú splatné počas referenčného obdobia stanoveného v článku 1 nariadenia (od 1. marca 2020 do 31. decembra 2020). Cieľom nariadenia je umožniť zainteresovaným stranám v železničnej doprave lepšie sa vyrovnať s finančnými dôsledkami pandémie COVID-19 a reagovať na ich naliehavé potreby likvidity, kým budú tieto dôsledky pretrvávať.
            
            
               Nariadením (EÚ) 2020/1429 sa Komisii udeľujú delegované právomoci na predĺženie referenčného obdobia. Konkrétne môže Komisia podľa článku 5 ods. 2 uvedeného nariadenia prijať delegovaný akt, ktorým sa mení referenčné obdobie uvedené v článku 1 nariadenia. Táto právomoc sa udelí v prípade, keď Komisia zistí, že znížená úroveň železničnej dopravy v porovnaní s úrovňou v zodpovedajúcom období v predchádzajúcich rokoch pretrváva a pravdepodobne bude pretrvávať a že táto situácia je výsledkom vplyvu pandémie COVID-19. Zistenia tohto druhu musia byť podložené údajmi uvedenými v článku 5 ods. 2. Každým takýmto delegovaným aktom sa môže referenčné obdobie predĺžiť nanajvýš o šesť mesiacov a nesmie byť predĺžené na obdobie po 14. apríli 2022. 
            
            
               Keďže Komisia dospela k záveru, že znížená úroveň železničnej dopravy vplyvom pandémie COVID-19 pretrváva a že táto situácia sa s najväčšou pravdepodobnosťou nezmení do polovice roka 2021, prijala delegované nariadenie Komisie (EÚ) 2020/2180 z 18. decembra 2020, ktorým sa predlžuje referenčné obdobie nariadenia Európskeho parlamentu a Rady (EÚ) 2020/1429, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19, do júna 2021.
            
            
               2.POSÚDENIE VPLYVU PANDÉMIE COVID-19 NA ŽELEZNIČNÚ DOPRAVU
            
            
               Komisia posúdila údaje (o objeme železničnej dopravy) uvedené v článku 5 ods. 1 nariadenia (EÚ) 2020/1429 za obdobie od januára 2019 do marca 2021 spolu s údajmi o objemoch osobnej a nákladnej dopravy, ktoré poskytol Eurostat. 
            
            
               Obmedzenia pohybu osôb neustále ovplyvňovali mobilitu cestujúcich od marca 2020. Hoci členské štáty v lete 2020 postupne rušili obmedzenia, v nadväznosti na prudký nástup druhej vlny pandémie na jeseň 2020 zaviedli nové opatrenia. Začiatkom marca 2021 sa očakávalo úplné alebo čiastočné zrušenie obmedzení spôsobených pandémiou. V dôsledku nástupu tretej vlny pandémie sa však v mnohých členských štátoch opäť sprísnili. 
            
            
               Pandémia mala vo všeobecnosti väčší vplyv na osobnú dopravu než na nákladnú dopravu, a to aj napriek rozdielom v jednotlivých členských štátoch. 
            
            
               ·Počet osobných vlakov premávajúcich po sieti sa znížil za jeden rok od marca 2020 do februára 2021 o 6,9 % v porovnaní s rovnakým obdobím 2019 – 2020, najmä počet komerčných osobných vlakov klesol o 27,9 %. Počet osobných vlakov prevádzkovaných v rámci záväzkov vyplývajúcich zo služieb vo verejnom záujme sa za rovnaké obdobie znížil o 5,5 %. 
            
            
               ·Počet nákladných vlakov premávajúcich po sieti klesol v období od marca 2020 do februára 2021 o 4,9 % v porovnaní s rovnakým obdobím 2019 – 2020. 
            
            
               ·Pokiaľ ide o vplyv druhej vlny pandémie, počet osobných vlakov premávajúcich po sieti sa od októbra 2020 do februára 2021 znížil o 1,3 % v porovnaní s rovnakým obdobím 2019 – 2020, najmä počet komerčných osobných vlakov klesol o 25,8 %. Počet osobných vlakov, na ktoré sa vzťahuje záväzok vyplývajúci zo služieb vo verejnom záujme, sa za rovnaké obdobie zvýšil o 1,3 %. 
            
            
               ·Pokiaľ ide o nákladné vlaky, ich počet od októbra 2020 do februára 2021 klesol v porovnaní s rovnakým obdobím 2019 – 2020 o 0,2 %. 
            
            
               ·V segmentoch osobnej dopravy mala pandémia závažný a pretrvávajúci vplyv na komerčné služby. V prípade služieb poskytovaných v rámci zmlúv o službách vo verejnom záujme je možné, že údaje týkajúce sa prepravy (vyjadrené vo vlakových kilometroch) vplyv krízy na objemy cestujúcich podhodnocujú, keďže frekvencie jázd vlakov určuje príslušný orgán. Počet cestujúcich na konci roka 2020 bol o polovicu nižší v porovnaní s koncom roka 2019, zatiaľ čo počet vlakových kilometrov v rámci služieb osobnej dopravy, na ktoré sa vzťahuje záväzok vyplývajúci zo služieb vo verejnom záujme, sa zvyšoval.
            
            
               ·Služby osobnej dopravy vyjadrené vo vlakových kilometroch klesli od marca 2020 do februára 2021 v porovnaní s rovnakým obdobím 2019 – 2020 o 11,4 % a služby nákladnej dopravy o 6,1 %. Pokiaľ ide o vplyv druhej vlny pandémie, počet vlakových kilometrov v osobnej doprave klesol od októbra 2020 do februára 2021 v porovnaní s rovnakým obdobím 2019 – 2020 o 6,1 %, zatiaľ čo objem služieb nákladnej dopravy sa zvýšil o 0,6 %.
            
            
               ·Od marca 2020 do februára 2021 sa služby osobnej dopravy, na ktoré sa vzťahuje záväzok vyplývajúci zo služieb vo verejnom záujme, vyjadrené vo vlakových kilometroch znížili v porovnaní s rovnakým obdobím 2019 – 2020 o 5,9 % a služby komerčnej osobnej dopravy o 33,1 %. 
            
            
               ·Pokiaľ ide o vplyv druhej vlny pandémie, od októbra 2020 do februára 2021 sa služby osobnej dopravy, na ktoré sa vzťahuje záväzok vyplývajúci zo služieb vo verejnom záujme, vyjadrené vo vlakových kilometroch zvýšili v porovnaní s rovnakým obdobím 2019 – 2020 o 0,6 % a služby komerčnej osobnej dopravy klesli o 30 %.
            
         
         
            
               V predchádzajúcich údajoch sa porovnávajú trendy v železničnej doprave počas pandémie so zodpovedajúcimi obdobiami pred pandémiou. Preto neboli do analýzy zahrnuté údaje za marec 2021 (marec 2020 je prvý mesiac, v ktorom sa pandémia začala a ovplyvňovala mobilitu cestujúcich v železničnej doprave) napriek tomu, že sú k dispozícii. 
            
            
               Údaje zahrnujúce marec 2021 sa však použili na posúdenie trendov v doprave, ktoré sa očakávajú v roku 2021. 
            
            
               Z údajov poskytnutých manažérmi infraštruktúry (počet vlakov, vlakové kilometre) jasne vyplýva, ako výrazne ovplyvnila pandémia COVID-19 poskytovanie služieb železničnej dopravy a aké obmedzené z hľadiska času a veľkosti bolo oživenie železničnej dopravy v lete 2020, najmä v prípade služieb komerčnej osobnej dopravy.
            
            
               Štvrťročné údaje Eurostatu o osobokilometroch a tonokilometroch prepravených po železnici za rok 2020 ukazujú vývoj dopytu po službách osobnej a nákladnej železničnej dopravy. Tieto údaje, dostupné za obdobie do decembra 2020, svedčia o významnom vplyve na objemy počas prvej a druhej vlny pandémie, najmä v segmente osobnej dopravy. Okrem toho sú zdrojom informácií o možných dôsledkoch tretej vlny pandémie na jar 2021: 
            
            
               ·objem dopravy v osobokilometroch klesol v druhom štvrťroku 2020 v porovnaní s druhým štvrťrokom 2019 o 75 %. Po krátkom oživení v treťom štvrťroku opäť klesol v štvrtom štvrťroku o 56 % v porovnaní so štvrtým štvrťrokom 2019,
            
            
               ·počet cestujúcich v štvrtom štvrťroku 2020 sa v porovnaní s úrovňou v rovnakom období v roku 2019 znížil o polovicu,
            
            
               ·objem dopravy v tonokilometroch klesol v druhom štvrťroku 2020 o 15 % v porovnaní s druhým štvrťrokom 2019, ale potom sa v štvrtom štvrťroku 2020 zvýšil o 5 % v porovnaní s rovnakým štvrťrokom 2019 a 
            
            
               ·množstvo ton prepravených vlakom v štvrtom štvrťroku 2020 sa v porovnaní s rokom 2019 zvýšilo o 3 %. 
            
            
               Pokiaľ ide o osobnú dopravu, na ktorú sa vzťahuje záväzok vyplývajúci zo služieb vo verejnom záujme, a služby komerčnej osobnej dopravy podľa jednotlivých krajín, tieto dva segmenty osobnej dopravy zasiahla pandémia v rôznej miere. Najmä úroveň komerčných služieb stále zďaleka nedosahuje úroveň spred krízy. Pri posudzovaní počtu vlakov a úrovne vlakových kilometrov sa zdajú odolnejšie služby, na ktoré sa vzťahuje záväzok vyplývajúci zo služieb vo verejnom záujme. Pretrvávajúci nízky počet cestujúcich a osobokilometrov, ktoré vykázal Eurostat, však naznačuje, že tieto služby aj napriek obmedzenému počtu cestujúcich naďalej fungovali, a to vďaka pokračujúcej finančnej podpore zo strany príslušných orgánov. 
            
            
               ·V niektorých krajinách sa komerčná osobná doprava v roku 2020 zastavila a ešte sa neobnovila, najmä tam, kde boli objemy komerčnej osobnej dopravy nízke už pred pandémiou. 
            
            
               ·Dokonca aj tam, kde boli komerčné služby odolnejšie, zostali úrovne dopravy nižšie ako pred pandémiou a naďalej ohrozujú prežitie železničných podnikov, ktoré ich poskytujú.
            
            
               ·Z dostupných údajov vyplýva, že od marca 2020 pandémia neustále negatívne ovplyvňovala odvetvie železničnej dopravy a dokonca ohrozila prežitie niektorých prevádzkovateľov železničnej dopravy.
            
            
               Okrem toho pandémia vážne zasiahla aj segment komerčných (vnútroštátnych a medzinárodných) služieb vysokorýchlostnej osobnej dopravy. Tento záver sa opiera o rýchly pokles počtu vlakových kilometrov v komerčnej osobnej doprave v krajinách s etablovanou ponukou služieb vysokorýchlostnej dopravy. 
            
            
               Napriek zjavnému oživeniu dôvery spotrebiteľov – z najnovšieho rýchleho odhadu mesačného ukazovateľa spotrebiteľskej dôvery Komisie uverejneného v apríli 2021 vyplýva, že ukazovateľ pokračoval v zotavovaní a v súčasnosti presahuje svoj dlhodobý priemer – vplyv pandémie COVID-19 na činnosti verejnej dopravy stále pretrváva. 
            
            
               Po stagnujúcich hodnotách v januári a vo februári 2021 nastal v marci prudký nárast, ktorý spôsobil, že IES (indikátor ekonomického sentimentu) sa prakticky vrátil na svoj dlhodobý priemer v EÚ po prvýkrát od vypuknutia pandémie na európskom kontinente. Tento pozitívny vývoj treba posudzovať opatrne, keďže časť podkladových prieskumov sa uskutočnila začiatkom marca, keď sa očakávalo úplné alebo čiastočné zrušenie obmedzení spôsobených pandémiou, teda predtým, ako sa v mnohých členských štátoch neskôr v marci opäť sprísnili. Avšak pri pohľade na vývoj v odvetí bola dôvera v službách v marci stále výrazne pod dlhodobým priemerom a úrovňou pred pandémiou
                  1
               . 
            
            
               Rok 2020 znamenal pre hospodárstvo EÚ pokles o 6,1 %, resp. 6,6 % pre hospodárstvo eurozóny. Oživenie európskeho hospodárstva z minulého leta sa zaseklo v štvrtom štvrťroku 2020 a v prvom štvrťroku 2021 z dôvodu zavádzania nových opatrení v oblasti verejného zdravia s cieľom zvládnuť druhú vlnu pandémie. Očakáva sa, že so stúpajúcou mierou zaočkovanosti a uvoľňovaním obmedzení dôjde k výraznému oživeniu hospodárstva EÚ a eurozóny. Podľa hospodárskej prognózy Európskej komisie z jari 2021 hospodárstvo EÚ porastie v roku 2021 o 4,2 % a v roku 2022 o 4,4 %. Pokiaľ ide o eurozónu, predpokladá sa, že hospodárstvo vzrastie v tomto roku o 4,3 % a v budúcom roku o 4,4 %. Napriek výraznému zlepšeniu výhľadu rastu v porovnaní s predchádzajúcou prognózou by sa hospodárstva členských štátov mali vrátiť na predkrízové úrovne až koncom roka 2022
                  2
               . 
            
            
               Členské štáty uplatňovali počas druhej vlny cielenejšie, menej prísne opatrenia na obmedzenie mobility v porovnaní s prvou vlnou. Prijaté opatrenia mali aj tak negatívny vplyv na železničnú dopravu a finančná rovnováha železničných podnikov ešte stále trpí dôsledkami prvej vlny pandémie. 
            
            
               Vypuknutie druhej vlny pandémie zabránilo rýchlemu oživeniu železničnej dopravy, najmä v prípade služieb osobnej železničnej dopravy. V októbri a novembri 2020 členské štáty zaviedli nové obmedzenia mobility. Účinky zlepšenia situácie v oblasti verejného zdravia v dôsledku vakcinačnej kampane sa pravdepodobne prejavia až na jeseň 2021. Úplné oživenie, pokiaľ ide o počet cestujúcich, by ešte len malo nastať, pričom v štvrtom štvrťroku 2020 sa ich počet držal približne v polovici úrovne pred pandémiou. Najmä v prípade komerčnej osobnej dopravy môže oživenie na úroveň pred pandémiou trvať dlhšie, než sa očakáva.
            
            
               Na základe uvedených skutočností Komisia dospela k záveru, že znížená úroveň železničnej dopravy spôsobená vypuknutím pandémie stále pretrváva. Po druhé, napriek očakávanému zlepšeniu podmienok verejného zdravia Komisia považuje za veľmi pravdepodobné, že pandémia bude mať pretrvávajúci negatívny vplyv na železničnú dopravu a ťažkú finančnú situáciu železničných podnikov prinajmenšom do konca tohto roka. Predĺženie obdobia uplatňovania nariadenia o šesť mesiacov do konca decembra 2021 bude zahŕňať povinnosť manažérov železničnej infraštruktúry poskytnúť nový súbor údajov. Nový súbor údajov pomôže posúdiť situáciu na konci roka 2021.
            
            
               Komisia preto navrhuje predĺžiť referenčné obdobie o šesť mesiacov – do 31. decembra 2021.
            
         
         
            
               3.KONZULTÁCIE PRED PRIJATÍM AKTU
            
            
               V súlade s článkom 6 ods. 4 nariadenia (EÚ) 2020/1429 Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Komisia konzultovala návrh tohto delegovaného aktu so skupinou expertov na trh železničnej dopravy (GERM).
            
            
               4.PRÁVNE PRVKY DELEGOVANÉHO AKTU
            
            
               Článkom 1 sa mení „referenčné obdobie“, počas ktorého sa uplatňujú dočasné pravidlá vyberania poplatkov za používanie železničnej infraštruktúry a výnimky zo zásad spoplatňovania stanovených v kapitole IV smernice 2012/34/EÚ. Uplatňuje sa na používanie železničnej infraštruktúry na vnútroštátnu a medzinárodnú železničnú dopravu, na ktorú sa vzťahuje uvedená smernica. 
            
            
               S cieľom predísť riziku vážnej právnej neistoty je vhodné prijať toto delegované nariadenie v rámci postupu pre naliehavé prípady podrobne opísaného v článku 5 ods. 3 nariadenia (EÚ) 2020/1429. Toto delegované nariadenie preto nadobúda účinnosť okamžite dňom nasledujúcim po jeho uverejnení v úradnom vestníku a uplatňuje sa, pokiaľ voči nemu nie je vznesená námietka. 
            
            
               
            
               DELEGOVANÉ NARIADENIE KOMISIE (EÚ) …/…
            
            
               z 28. 6. 2021,
            
            
               ktorým sa predlžuje referenčné obdobie nariadenia Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie, 
            
            
               so zreteľom na nariadenie Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID‑19
                  3
               , a najmä na jeho článok 5 ods. 2, 
            
            
               keďže:
            
            
               (1)V dôsledku pandémie COVID-19 nastal prudký pokles železničnej dopravy z dôvodu výrazného poklesu dopytu a priamych opatrení prijatých členskými štátmi na zamedzenie šírenia tejto pandémie. 
            
            
               (2)Uvedené okolnosti sú mimo kontroly železničných podnikov, ktoré stále čelia značným problémom s likviditou, veľkým stratám a v niektorých prípadoch aj riziku platobnej neschopnosti. 
            
            
               (3)S cieľom zabrániť negatívnym hospodárskym účinkom pandémie COVID-19 a podporiť železničné podniky sa v nariadení (EÚ) 2020/1429 členským štátom umožňuje povoliť manažérom infraštruktúry znížiť poplatky za prístup k železničnej infraštruktúre, vzdať sa ich alebo ich odložiť. Táto možnosť sa poskytla na obdobie od 1. marca 2020 do 31. decembra 2020 a delegovaným nariadením Komisie (EÚ) 2020/2180
                  4
                bola predĺžená do 30. júna 2021 (ďalej len „referenčné obdobie“).
            
            
               (4)Obmedzenia mobility zavedené počas pandémie mali významný vplyv na využívanie služieb osobnej železničnej dopravy. Zasiahnuté boli aj služby nákladnej železničnej dopravy, ale v menšej miere. Na základe údajov, ktoré poskytli manažéri železničnej infraštruktúry v Únii, pandémia výraznejšie zasiahla segment osobnej dopravy, a najmä segment komerčnej osobnej dopravy, ktorý bol nútený výrazne znížiť ponuku vo všetkých členských štátoch, pričom táto ponuka sa ešte stále nevrátila na úroveň z roku 2019. Od marca 2020 do februára 2021 klesli služby osobnej dopravy vyjadrené vo vlakových kilometroch v porovnaní s rovnakým obdobím 2019 – 2020 o 11,5 % a v prípade služieb nákladnej dopravy o 6,1 %. Od marca 2020 do februára 2021 sa služby osobnej dopravy prevádzkované v rámci záväzkov vyplývajúcich zo služieb vo verejnom záujme vyjadrené vo vlakových kilometroch znížili v porovnaní s rovnakým obdobím 2019 – 2020 o 5,9 % a v prípade služieb komerčnej osobnej dopravy o 33,1 %. V štvrtom štvrťroku 2020 sa osobná doprava vyjadrená v osobokilometroch znížila o 56 % a počet cestujúcich sa v porovnaní s rovnakým obdobím v roku 2019 znížil o polovicu. Tento trend môže mať významný vplyv na hospodársku súťaž na trhoch osobnej železničnej dopravy, na realizáciu skutočne jednotného európskeho železničného priestoru a v konečnom dôsledku na posun smerom k udržateľnejšiemu odvetviu dopravy, v ktorom by sa po železnici prepravovalo viac ľudí a tovaru. Nákladná doprava vyjadrená v tonokilometroch vzrástla v štvrtom štvrťroku 2020 v porovnaní s rokom 2019 o 5 % a množstvo ton prepravených vlakom sa zvýšilo o 3 %. 
            
            
               (5)Z údajov Svetovej zdravotníckej organizácie vyplýva, že počet každodenne zaznamenaných prípadov ochorenia na COVID-19 v Európe je stále veľmi vysoký, keďže počet prípadov nahlásených 9. mája 2021 bol len v ten deň na úrovni 107 253. 
            
            
               (6)Koncom apríla 2021 Európske centrum pre prevenciu a kontrolu chorôb zdôraznilo, že „Európa sa dostala do kritického bodu boja proti COVID-19. Mnohé krajiny v súčasnosti uvoľňujú obmedzenia, niektoré na pozadí rastúceho počtu prípadov a objavujúcich sa nových variantov, pričom ešte stále zavádzajú celoštátne vakcinačné programy.“
            
         
         
            
               (7)Znížená úroveň železničnej dopravy v porovnaní s úrovňou v zodpovedajúcom období v predchádzajúcich rokoch pretrváva a pravdepodobne bude pokračovať prinajmenšom do ukončenia vakcinačného procesu. Táto situácia je výsledkom vplyvu pandémie COVID-19.
            
            
               (8)Preto treba predĺžiť referenčné obdobie stanovené v článku 1 nariadenia (EÚ) 2020/1429 do konca decembra 2021. 
            
            
               (9)Keby Európsky parlament a Rada skúmali toto nariadenie počas celého obdobia na vznesenie námietok stanoveného v článku 6 ods. 6 nariadenia (EÚ) 2020/1429, toto nariadenie by nadobudlo účinnosť až po skončení referenčného obdobia, ktoré je v súčasnosti stanovené v článku 1 nariadenia (EÚ) 2020/1429. S cieľom predísť právnej neistote by sa toto nariadenie malo prijať v rámci postupu pre naliehavé prípady stanoveného v článku 7 nariadenia (EÚ) 2020/1429 a malo by nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie, 
            
            
               PRIJALA TOTO NARIADENIE:
            
            
               Článok 1
            
            
               Článok 1 nariadenia (EÚ) 2020/1429 sa nahrádza takto:
            
            
               „Článok 1
            
            
               Týmto nariadením sa stanovujú dočasné pravidlá vyberania poplatkov za používanie železničnej infraštruktúry podľa kapitoly IV smernice 2012/34/EÚ. Uplatňuje sa na používanie železničnej infraštruktúry na vnútroštátnu a medzinárodnú železničnú dopravu, na ktorú sa vzťahuje uvedená smernica, počas obdobia od 1. marca 2020 do 31. decembra 2021 (ďalej len „referenčné obdobie“).“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 28. 6. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators. 1st Quarter 2021 (europa.eu)
                   [Európske ukazovatele hospodárskeho cyklu. 1. štvrťrok 2021 (europa.eu)]. 
               
               
                  
                     (2)
                  
                        Odkazy na hospodársku prognózu z jari 2021 sú k dispozícii tu: 
                  Jarná hospodárska prognóza 2021 –vyhrňme si rukávy (europa.eu)
                  .
                   
               
               
                  
                     (3)
                  
                        Ú. v. EÚ L 333, 12.10.2020, s. 1. 
               
               
                  
                     (4)
                  
                        Delegované nariadenie Komisie (EÚ) 2020/2180 z 18. decembra 2020, ktorým sa predlžuje referenčné obdobie nariadenia Európskeho parlamentu a Rady (EÚ) 2020/1429, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19 (Ú. v. EÚ L 433, 22.12.2020, s. 37).